ŉ Bakkie vir werk en die alledaagseIsuzu se D-Max 2.5 TD dubbelkajuit X-Rider Black. Foto: Verskaf Moderne bakkies het oor die afgelope dekade of wat die grens tussen ŉ werkeselbakkie en ŉ luukse sportnutsvoertuig heelwat verduister. Jan Alleman soek ŉ bakkie wat nie nét kan werk nie, maar tog sag genoeg is om daagliks te gebruik. Met dié neiging het die bakkies ook afgryslik duur geword. Daar is ŉ bakkie wat al ŉ tydjie beskikbaar is, en wat nou effe opgeknap is. Dit is Isuzu se D-Max 2.5 TD dubbelkajuit X-Rider Black. Dit is ŉ gewone X-Rider met swart verf en wiele. Isuzu het die swart dakrakke, trapstawe, rolstaaf, bakseiltjie en 2,1 ton sleepstang bygevoeg as standaardtoerusting in die beperkte Black weergawe. Isuzu se D-Max 2.5 TD dubbelkajuit X-Rider Black. Foto: Verskaf Onder die kap is die X-Rider onveranderd en bied steeds 100 kW en 320 Nm wringkrag van die 2,5 viersilinder-turbodieselenjin en ŉ 5-spoed handrat. Al klink die krag nie verstommend nie, is die wringkrag van tussen 1 800 en 2 800 r/min tesame met perfekte ratverhoudings ŉ fees. Die binneruim sal ek nie klassifiseer as luuks nie, eerder duursaam. Maar dis ŉ goeie ding. Dié bakkie sal kan werk en is ook aangenaam vir alledaagse gebruik. Isuzu se D-Max 2.5 TD dubbelkajuit X-Rider Black. Foto: Verskaf Daar is ŉ magdom veiligheidstelsels soos EBD, remhulp, stabiliteitsbeheer, vastrapbeheer, ABS en twee lugsakke. Daar is ŉ nuwe raakskerminligtingstelsel wat met Apple CarPlay toegerus is en is beslis ŉ reuseverbetering op die ou weergawe. Al die inligting en statistieke verskaf egter nie die volledige prentjie vir dié Isuzu nie. Die 2,5-enjin is wêrelde verwyder van die stokou 250. Die krag is heeltemal billik. Die perfekte ratverhoudings sorg dat die 250 lekker is om te ry. Baie lekkerder as Ford se handrat wat baie moeite verg met sy onegalige ratverhoudings. Teen die prys is die Isuzu ook ietwat van ŉ winskoop in die dubbelkajuit-segment. Op die pad is die vering styf – dit is tóg ŉ bakkie. Die stuurkolom is effe stadig as jy eers inklim, maar ŉ mens raak dit blitsvinnig gewoond. Ek is nie ŉ groot liefhebber van ŉ swart voertuig nie, so ek sal moeilik die Black koop, maar ek beskou ŉ wit D-Max 2.5 TD dubbelkajuit X-Rider as die beste waarde intree-dubbelkajuit tans op die mark. Én dit is ŉ baie laer versekeringsrisiko as Toyota se Hilux en Ford se Ranger. Die reeks lyk nou só: Die reeks word gedek deur ŉ 5 jaar/ 90 000 km diensplan en 5 jaar/ 120 000 km waarborg. Diensintervalle is jaarliks óf elke 15 000 km.